Un individ din Șcheia a fost condamnat pentru două furturi cu violență comise în municipiul Suceava. Pentru că nu este la primele infracțiuni, Gheorghe Ioan Solomon nu a avut parte de prea multă clemență.
Magistrații de la Judecătoria Suceava i-au aplicat în ședința de joi, 23 mai, 4 ani de închisoare pentru una din fapte și 3 ani pentru a doua. În urma contopirii, a rezultat pedeapsa de 5 ani de închisoare, evident cu executare.
Judecătorii au mai dispus, concomitent cu sentința de condamnare, ca tâlharul să fie menținut și în continuare după gratii, până ce sentința va rămâne definitivă.
Din cerșetor s-a transformat în tâlhar pe străzile Sucevei: a pus la pământ un bătrân și i-a luat banii și telefonul
Pe 25 ianuarie a.c., în jurul orei 13.30, polițiștii Secției Burdujeni au fost sesizați direct de către un bărbat care a declarat că în ziua anterioară un bărbat necunoscut, care cerșea prin Burdujeni, zona Orizont, i-a sustras telefonul și suma de 100 de lei.
Din relatarea bărbatului, întărită ulterior și de probatoriu, a rezultat că acesta a mers la o carmangerie de pe Calea Unirii, iar în zona ușii de acces a fost abordat de un bărbat care i-a cerut 2 lei. Bărbatul a spus că l-a refuzat politicos pe cerșetor și că a plecat spre un centru de recoltare analize din apropiere, pentru a-și face o programare.
După ce a ieșit și din acest laborator, suceveanul s-a așezat pe o bancă din apropiere, verificând ce are prin geantă. În acel moment, de el s-a apropiat același necunoscut, care i-a solicitat pe un ton mai răstit 2 lei. Bărbatul l-a refuzat din nou și, când s-a ridicat de pe bancă, a fost îmbrâncit destul de puternic, cât să cadă la sol.
Autorul s-a aplecat asupra victimei și i-a luat telefonul mobil și suma de 100 de lei, pe care aceasta o avea în buzunarul superior stâng al hainei, după care a fugit.
Deși sesizați a doua zi, polițiștii au mers cu bărbatul victimă în teren, au stabilit cu exactitate traseul urmat de el și de autor și au căutat imagini video care le-au adus lămuriri complete.
Un adolescent de 17 ani a dat, de frică, ce avea mai bun asupra sa unui tâlhar cu semnalmente asemănătoare
În timp ce anchetatorii adunau date cu privire la autorul faptei din Burdujeni, pe 3 februarie, Poliția municipiului Suceava a fost sesizată de către un adolescent în vârstă de 17 ani, care a anunțat că un bărbat necunoscut l-a amenințat cu acte de violență și i-a sustras mai multe bunuri.
Pe 1 februarie, în jurul orei 21.30, tânărul de 17 ani se afla pe bulevardul George Enescu, în fața blocului T93, și a fost acostat de un individ de etnie romă care a început să îl amenințe și care i-a cerut să îi dea bunurile pe care le are asupra sa.
De frică, tânărul i-a dat autorului 2 lănțișoare din inox pe care le avea la gât, unul dintre ele cu pandantiv cu Crucifix, suma de 50 de lei și o pereche de căști.
Semnalmentele oferite au coincis, astfel că Solomon a devenit principalul suspect și în acest caz de tâlhărie.
După completarea probatoriului, Solomon a fost pus sub acuzare oficial pentru cele două fapte de tâlhărie și a fost arestat preventiv.
De precizat că individul avea acasă la Șcheia mai mulți copii minori.